CELEX: 22018D0865
Language: mt
Date: 2018-05-31 00:00:00
Title: Deċiżjoni Nru 1/2018 tal-Kunsill tal-Ministri AKP-UE tal-31 ta' Mejju 2018 dwar ir-reviżjoni tal-Anness Ic għall-Ftehim ta' Sħubija AKP-UE [2018/865]

13.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 148/7
            
         DEĊIŻJONI Nru 1/2018 TAL-KUNSILL TAL-MINISTRI AKP-UE
   tal-31 ta' Mejju 2018
   dwar ir-reviżjoni tal-Anness Ic għall-Ftehim ta' Sħubija AKP-UE [2018/865]
   IL-KUNSILL TAL-MINISTRI AKP-UE,
   Wara li kkunsidra l-Ftehim ta' Sħubija bejn il-Membri tal-Grupp tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra (1) (“il-Ftehim ta' Sħubija AKP-UE”), kif emendat l-aħħar, u partikolarment l-Artikolu 15(2), flimkien mal-Artikoli 100 tiegħu,
   Billi:
   
               (1)
            
            
               Skont l-Artikolu 15(2) tal-Ftehim ta' Sħubija AKP-UE, il-funzjonijiet tal-Kunsill tal-Ministri jinkludu t-teħid ta' kull deċiżjoni biex tiġi żgurata l-implimentazzjoni effettiva u effiċjenti tal-Ftehim.
            
         
               (2)
            
            
               L-Artikolu 100 tal-Ftehim ta' Sħubija AKP-UE jiddikjara li ċerti Annessi jistgħu jiġu riveduti, eżaminat u/jew emendati mill-Kunsill tal-Ministri abbażi ta' rakkomandazzjoni mill-Kumitat ta' Kooperazzjoni għall-Finanzjament tal-Iżvilupp AKP-UE.
            
         
               (3)
            
            
               Jenħtieġ li l-Anness Ic għall-Ftehim ta' Sħubija AKP-UE jiġi rivedut sabiex jiġu assenjati mill-ġdid il-fondi bejn l-istrumenti ta' kooperazzjoni permezz tal-Fond Ewropew għall-Iżvilupp għall-istrument ta' kooperazzjoni intra-AKP u dak interreġjonali. Il-fondi assenjati mill-ġdid għandhom jikkontribwixxu għall-iffinanzjar tal-inizjattiva Spotlight u għas-Sħubija Globali għall-Edukazzjoni (GPE). L-inizjattiva Spotlight hija azzjoni globali konġunta UE-NU mmirata lejn il-prevenzjoni u r-rispons għall-vjolenza kontra n-nisa u l-bniet f'pajjiżi fil-mira. Abbażi tal-evidenza, l-inizjattiva Spotlight se tiffoka fuq forom partikolari ta' vjolenza sesswali u dik ibbażata fuq il-ġeneru li huma prevalenti jew li joħorġu b'mod prominenti f'reġjuni speċifiċi, biex b'hekk tikkontribwixxi biex jintlaħaq l-għan ta' żvilupp sostenibbli numru 5 (SDG 5) dwar l-“Ugwaljanza bejn is-Sessi”. L-objettiv globali tal-GPE huwa li jiġu mobilizzati sforzi globali u nazzjonali biex tinkiseb edukazzjoni u tagħlim ta' kwalità għal kulħadd, permezz ta' sħubija inklużiva, attenzjoni fuq sistemi ta' edukazzjoni effettivi, u l-iffinanzjar għall-edukazzjoni bażika. Iż-żewġ inizjattivi huma konformi mal-Ftehim ta' Sħubija AKP-UE kif ukoll mal-Aġenda 2030 għall-Iżvilupp Sostenibbli li jippromwovu approċċ aktar komprensiv għall-iżvilupp tal-bniedem. Fir-rigward tal-edukazzjoni, dan l-approċċ ifisser aktar għajnuna għal edukazzjoni ta' kwalità inklużiva u ekwa għal kulħadd u t-tagħlim tul il-ħajja (SDG 4), b'attenzjoni qawwija fuq il-promozzjoni tal-ugwaljanza bejn is-sessi (SDG 5),
            
         ADOTTA DIN ID-DEĊIŻJONI:
   Artikolu 1
   1.   Sabiex jiġu ssodisfati r-rekwiżiti tal-ipprogrammar, il-finanzjament permezz tal-Fond Ewropew għall-Iżvilupp għandu jiġi assenjat mill-ġdid bejn l-allokazzjonijiet għal strumenti ta' kooperazzjoni stabbiliti fl-Anness Ic għall-Ftehim ta' Sħubija AKP-UE.
   2.   Ammont ta' EUR 425 miljun għandu jiġi assenjat mill-ġdid mir-riżerva ġenerali għal Programmi Indikattivi Nazzjonali u Reġjonali, stabbiliti fil-punt 2(a) tal-Anness Ic, għall-kooperazzjoni intra-AKP u dik interreġjonali, stabbiliti fil-punt 2(b) tal-Anness Ic, kif ġej:
   
               —
            
            
               ammont ta' EUR 350 miljun għandu jiġi allokat lill-inizjattiva Spotlight;
            
         
               —
            
            
               ammont ta' EUR 75 miljun għandu jiġi allokat lis-Sħubija Globali għall-Edukazzjoni.
            
         Artikolu 2
   B'konsegwenza tal-assenjazzjoni mill-ġdid tal-allokazzjonijiet skont l-Artikolu 1, il-punti 2(a) u (b) tal-Anness Ic għall-Ftehim ta' Sħubija AKP-UE għandhom jiġu sostitwiti b'dan li ġej:
   
               “(a)
            
            
               EUR 23 940 miljun għall-finanzjament ta' programmi indikattivi nazzjonali u reġjonali. Din l-allokazzjoni tintuża biex tiffinanzja:
               
                           (i)
                        
                        
                           il-programmi indikattivi nazzjonali ta' Stati individwali tal-AKP f'konformità mal-Artikoli minn 1 sa 5 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni;
                        
                     
                           (ii)
                        
                        
                           il-programmi indikattivi reġjonali ta' appoġġ għall-kooperazzjoni reġjonali u interreġjonali u l-integrazzjoni reġjonali ta' Stati tal-AKP f'konformità mal-Artikoli 6 sa 11 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni;
                        
                     
         
               (b)
            
            
               EUR 4 015-il miljun għall-finanzjament tal-kooperazzjoni intra-AKP u dik interreġjonali ma' ħafna mill-Istati tal-AKP jew magħhom kollha f'konformità mal-Artikoli minn 12 sa 14 tal-Anness IV għal dan il-Ftehim rigward il-proċeduri ta' implimentazzjoni u ta' amministrazzjoni. Dan il-pakkett għandu jinkludi appoġġ għall-istituzzjonijiet u l-korpi konġunti maħluqa skont dan il-Ftehim. Għandu jkopri wkoll l-assistenza għall-infiq operattiv tas-Segretarjat tal-AKP imsemmi fil-punti 1 u 2 tal-Protokoll Nru 1 dwar in-nefqa operattiva tal-istituzzjonijiet konġunti;”.
            
         Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul f'Lomé, il-31 ta' Mejju 2018.
      
         
            Għall-Kunsill tal-Ministri AKP-UE
         
         
            Il-President
         
         K. JOHNSON SMITH
      
   
   
      (1)  ĠU L 317, 15.12.2000, p. 3.